user
Iyawo mi ti sọ ara ẹ di aja, tẹnanti ẹgbẹ mi lo n ba a laṣepọ- Kazeem


assistant
Igbeyawo ogun ọdun to wa laarin tọkọ-tiyawo kan, Kazeem Hamzat ati Mujidat Hamzat, ti fori ṣanpọn, ọkọ lo fariga pe oun ko ṣe mọ, o ni anfaani adugbo niyawo oun, gbogbo ọkunrin adugbo lo ti fẹẹ ba a laṣepọ tan.

Nigba to n rọ ile-ẹjọ ibilẹ Ọja’ba, to wa laduugbo Mapo, n’Ibadan, lati tu igbeyawo ọhun ka l’Ọjọbọ, Tọsidee, to kọja, Kazeem to pera ẹ lolugbe adugbo Odo-Ọba, n’Ibadan, sọ pe “Mo ti ka ọkunrin mọ ori iyawo mi ri, aimọye igba ni wọn si ti n ṣeṣekuṣe bẹẹ ki n too ka wọn mọ.

“Nnkan to kọkọ ya mi lẹnu ni pe bi mo ṣe tibi iṣẹ de lọjọ kan lo yari pe afi dandan ki n tun rẹnti yara ofifo kan to wa ninu ile wa. Aṣe nitori ko le maa raaye ṣeṣekuṣe ni.

“Loru ọjọ kan ni mo wa a tì lẹgbẹẹ mi lori bẹẹdi. Mo lọọ wo o ni yara keji ta a rẹnti niṣalẹ, mi o ba a nibẹ. Nigba ti mo pada si yara ni mo bẹrẹ si i gbọ ohùn bẹẹdi ọkunrin àpọ́n ti yara ẹ wa lẹgbẹẹ yara wa nitori bẹẹdi onírin lo n lo. Mi o gbọ ohun iyawo mi, ṣugbọn ọkan mi sọ fun mi pe iyawo mi lọkunrin yẹn n ba sun nitori ìró bẹẹdi yẹn ko jọ tẹni to n jarunpá, bii igba ti wọn n laṣepọ lori ẹ ni.

 

“Mo lọọ kanlẹkun yara yẹn, ṣugbọn ẹnikankan ko dahun. Mo kanlẹkun kanlẹkun, wọn ko ṣilẹkun. Ariwo ilẹkun ti mo n kan ati ariwo ti mo n pa lawọn araale gbọ ti wọn fi jade si mi, aimọye igba lawọn naa gba ilẹkun, ṣugbọn sibẹ, ọkunrin yii ko ṣilẹkun. Wọn waa parọwa fun mi pe ki n fi wọn silẹ ki n lọọ sun, ki n fọrọ m’Ọlọrun.

“Mo ro pe inu fiimu nikan niru iṣẹlẹ bẹẹ ti maa n waye ni, igba to ṣẹlẹ si mi yii ni mo too mọ pe aye n ṣeru ẹ loootọ.

Ko ju ọjọ karun-un lọ ti iyawo mi lọọ sun ti ọkunrin yẹn ni yara ẹ niru iṣẹlẹ yẹn tun waye. Njẹ ẹ mọ pe niṣe niyawo mi n fi mi ṣe yẹyẹ lati fidi ẹ mulẹ pe loootọ ni nnkan wa laarin oun pẹlu alabaagbe wa.

Ọrọ yẹn dìja gidi laaarọ ọjọ keji. Wahala yẹn lo jẹ ki lanlọọdu fun wa niwee pe ka jade kuro ninu ile oun. Ṣugbọn o dun mi pe ẹyin iyawo mi ni lanlọọdu maa n wa lori gbogbo iwa palapala to maa n hu. Njẹ ẹ jẹ mọ pe emi nikan ni mo kuro nibẹ, inu ile yẹn niyawo mi ṣi n gbe di bi mo ṣe n ba yin sọrọ yii.”

 

Ni ibamu pẹlu ibeere igbimọ awọn adajọ, Kazeem ṣalaye pe oun naa lo fẹnu ara ẹ sọ ọ. ‘‘Nigba ti mo n ba a ja laaarọ ọjọ keji to lọọ sun ti alabaagbe wa, isọkusọ lo n sọ lẹnu, o ni ẹ jẹ ma para yin nitori ẹni ti ko le ta putu.

“Mo ni bawo lo ṣe mọ pe ko le ta putu, o ni iya ẹ lo sọ foun pe ọmọ oun ko le ṣe. Ta a ba wo ọrọ yii daadaa, Oluwa mi, ẹ ẹ ri i pe iyawo mi ati ọkunrin yẹn ti wọwọ́ ju bo ṣe ye lọ, abi ki loun atiya ọkunrin yẹn le sọ debii pe ọmọ rẹ ko le ṣe.

“Mo rọ ile-ẹjọ yii lati tu igbeyawo wa ka, kẹ ẹ si yọnda awọn ọmọ wa meejeji fun mi nitori obinrin yii ko raaye ọrọ ọmọ kankan.”

Ọga awọn adajọ kootu naa, Oloye Ọdunlade Ademọla, beere bi Mujidat ṣe mọ pe òkóbó lọkunrin alabaagbe wọn naa, o si fidi ẹ mulẹ pe iya ọkunrin naa lo tu aṣiri ẹ foun gẹgẹ bi ọkọ ẹ ti ṣe sọ ṣaaju.

Olujẹjọ ta ko ẹsun agbere ti ọkọ ẹ fi kan an, o loun ko ni ibalopọ pẹlu ọkunrin mi-in ri lẹyin ọkọ oun.

“Ọdaju ọkunrin ni Kazeem bẹ ẹ ṣe n wo o yẹn, ko jẹrii mi rara. Aimọye igba lo ti le mi ni mágùn nitori o ro pe mo n yan ale, emi o si lọkunrin mi-in lẹyin ẹ̀ ni temi”, bẹẹ lobinrin to pera ẹ loniṣowo naa sọ niwaju igbimọ awọn adajọ.

Ile-ẹjọ ti fopin si igbeyawo ogun ọdun to seso ọmọ meji naa, wọn si yọnda awọn ọmọ naa fun olujẹjọ lati maa tọju.

“Oloye Ọdunlade ati igbimọ ẹ, iyẹn Alhaji Suleiman Apanpa ati Alhaji Rafiu Raji pa olupẹjọ laṣẹ lati maa san ẹgbẹrun mẹfa (N6,000) fun olujẹjọ gẹgẹ bii owo itọju awọn ọmọ wọn mejeeji ti ile-ẹjọ yọnda fun iya wọn lati maa tọju.

Bakan naa ni wọn pa Kazeem laṣẹ lati fun obinrin naa lowo ti yoo fi ko ẹru rẹ jade lọ sibikibi to ba fẹ ninu igboro Ibadan.